Papersnake/gushiwen huggingface dataset:
堕泪碑
林希逸（宋代）

叔子今何在，风流缓带时。伤心因睹物，堕泪遂名碑。

剥落银钩古，凄凉玉箸□。生前驱万马，身后立双螭。

人物襄阳记，莓苔太白诗。羊公岂无德，戎衍却堪悲。
赞历代天师·第七代讳仲回字德昌
白玉蟾（宋代）

当年辟谷炼仙丹，召雨呼雷譬似闲。
四海有人膺宝籙，笑携筇去鹤鸣山。
上知府赵侍郎二首
魏野（宋代）

往哲英灵在，重生出镇初。
传岩存旧迹，棠树认前居。
美化民歌实，流言帝觉虚。
暂来淹外郡，再入老中书。
善欲皆升举，奸思尽剪除。
登科嗤负鼎，避事鄙悬车。
权助天生杀，才随道卷舒。
百官冯整肃，万物待吹嘘。
接士殊龙板，寻僧却隼旟。
嘉谋常启沃，谏草旋焚如。
赤子方安枕，黄巾变荷锄。
囚无经宿禁，农有数年储。
山势朝衙署，河声贯里闾。
野人携上咏，将献几踌躇。
题僧雪岑诗
林希逸（宋代）

本自无须学撚须，此于止观事何如。诗家格怕无僧字，圣处吟须读佛书。

得趣藕花山下去，逃名枯木众中居。早梅咏得师谁是，见郑都官却问渠。
次韵妻兄郑伯武见寄
李昱（明代）

人生如秋蓬，飘飘易为别。回头忆往事，令我愁欲绝。

伊昔狼狈初，风尘暗南北。晨昏但奔走，衣带不得结。

载挥贾生泪，遍历太史辙。西辞吴山青，东望越水白。

是时苗獠盛，跋扈兴妖孽。我兵气不扬，我马骨已折。

贱子复何为，怀玉聊被褐。谋生乃尽废，事业安得说。

结庐花溪上，既耰还复辍。平生性驽钝，屏趾耻干谒。

维时元运移，飞龙奋天阙。大臣方召辈，议论甚剀切。

苍生免涂炭，枯朽得再活。晔也非其才，徵书下东浙。

或谈帝王略，从横吐胸臆。或稽周孔训，轮番侍君侧。

顾惭内空虚，衣冠厕群哲。成均忝司教，游艺随所适。

风痹忽我婴，形容顿销铄。为官既无分，上疏乞骸骨。

归来对青山，及此日未夕。别君二十载，忧喜不同域。

君有子与孙，良田环美宅。我仍迹羁栖，暖眼惟梨妾。

长子三十馀，读书仅谋食。三孙未成人，顽懒俱失学。

三女各有归，织衽喜不拙。君年七十三，我近六十七。

枯杨虽生梯，能忘旧佳匹。载怀外舅氏，冰清俨人物。

生死骨肉离，情怀为之恶。何由上南斗，握手论纡郁。

愁来夫如何，醉饮酒一石。
送丁子昭左司湖南运副
李流谦（宋代）

昔年九转金精荧，鸾幢鹄节飞青冥。
偶同鸡犬舐残粒，至今未脱尘中尘。
平生不识紫芝面，邂逅天涯忻一见。
安有斯人可弃捐，置身只合金銮殿。
急流涌退人所叹，上书屡请色不难。
浩然笑涉重湖去，一节映照清湘寒。
人生分愿各有赋，鸠鹏何必劳相慕。
期君廊庙我岩壑，他日冰霜同晚暮。
敷文阁学士李仁甫挽词十绝
周必大（宋代）

千卷长编已刻闽，争传副墨价兼金。
冠篇不得同迂叟，遗恨犹应记玉音。
风水洞
许元佑（宋代）

野寺依山立，松桥避石斜。
坏梁飞白蚁，枯木挂青蛇。
道露悲蓬转，功名惜鬓华。
聊将洞中水，试洗眼前花。
偈颂一百三十三首 其一○五
释居简（宋代）

尘劫前事，尽在今时。当断不断，千驷莫追。花须连夜发，莫待晓风吹。
秋冬之间鄂渚绝市无蟹今日偶得数枚吐沫相濡
黄庭坚（宋代）

解缚华堂一座倾，忍堪支解见姜橙。
东归却为鲈鱼鱠，未敢知言许季鹰。
送张高安入京
裘万顷（宋代）

青衫十载蟾宫客，黑绶三年凤岭头。
循吏声名武阳令，故家风岭富平侯。
江边休叹双凫去，天上行看一网收。
八簉鵷班立仙仗，莫忘回首顾沙鸥。
思归 其一
戴复古（宋代）

地上皇皇虮虱臣，著衣吃饭亦君恩。不能待诏金銮殿，尝欲献诗光范门。

身在草茅忧社稷，恨无毫发补乾坤。才疏命薄成何事，白首归耕东海村。
和谭云翔送双桂韵
王志道（宋代）

双柱婆娑天上花，殷勤分送士元家。
捷钤果副联鞯祝，谒谢当期谷旦差。
得少顺风又值小雨二首
董嗣杲（宋代）

风色幸顺逢小雨，小雨冥蒙细如缕。
矶上积得雪片坚，雨暗烟沈无所睹。
无边无岸江气埋，谁将混沌为胞胎。
送愁急取孤樽开，诗思不知从何来。
狄仁杰
徐钧（宋代）

天理何曾一日亡，始终感悟为存唐。
平生独有知人鉴，身后功名付老张。
念七早望烟景全收奇峰亦渐豁矣
郭之奇（明代）

山心知我好灵奇，幻景齐归风雨时。始至相看犹偃蹇，稍深忘倦共迷离。

此时坐对烟溪上，殊形诡意争来向。峥嵘列岫假神工，突兀孤峰凭鬼匠。

须臾影国变疑城，云收雾卷碧霄清。五夜微霜林外白，寒空晓日数峰生。

奔湍稍定峰渐豁，水色山光同洗抹。倦眼初逢物象新，大钧仍许阴阳割。

割去天边剩目形，众山皆醉我独醒。微吟漫倚扁篷立，笔落还摇万点青。
久不见竹堂篇辄以湘窣索之两诗继至因用其韵
袁燮（宋代）

往时{賸月换贝}喜亲标格，今日无因款话言。
兀坐书斋饱蔬食，想公饮客厌熊蹯。
题扇二十四首
曹勋（宋代）

春去烟光绿已齐，阴阴栏槛晓晴时。
新梢替尽残芳静，喜见余花一两枝。
秋晚杂书三十首
方回（元代）

何以知秋深，衾薄无浓梦。
梦断复不眠，寒气夜已纵。
幻虚成诸有，谁实神其用。
积惨以消之，化工似好弄。
东家生育喜，西舍哭泣痛。
鸿荒考妣初，万代几宾送。
释氏寂灭乐，此理未必中。
浩然思无涯，雨鸣鼓钟动。
穹石堂
苏钦（宋代）

新堂良佳哉，前山罗万戟。
中有倚天石，玉立破深碧。
异时老夕郎，直道众谗咋。
不种南山豆，聊卜辋川宅。
举头得佛观，喜甚几折屐。
名加一字褒，价重连城璧。
忽骑箕尾去，胜概堕岑寂。
乃孙丘壑姿，结屋踵前迹。
时呼名胜流，谈觞阅晨夕。
向来富贵人，搜索遍山泽。
舳舻蔽江淮，斧凿巧鑱刻。
屡闻挥橐金，所得仅鸡肋。
谁能燕坐间，领略在几席。
要知此段奇，自是天所惜。
吾生事幽讨，佳处皆足历。
是中一延睇，颇觉慰平昔。
会须买东邻，来作堂中客。
公乎肯见容，斯言当不食。
寄题新居罗长卿观澜阁兰堂二首
周必大（宋代）

大江来章贡，小江出香城。
快哉一阁上，揖此二水清。
江落波澜一，江涨波澜惊。
四时五变化，两目常兼并。
登临苟得要，坐使万象呈。
吾闻邹国轲，耻作么麽生。
平生浩然气，直与天地盈。
观水必观澜，寓言见真情。
雨集沟浍间，肯把青眼横。
长卿轲之徒，胸中气峥嵘。
学障百川东，词如三峡倾。
此道素自得，此景宜天成。
我本烟波徒，临流尝濯缨。
他年理渔艇，往寻鸥鹭盟。
倘绘新居图，载我一叶轻。
陕府王大夫相迎偶赠
白居易（唐代）

紫微阁老自多情，白首园公岂要迎。伴我绿槐阴下歇，

向君红旆影前行。纶巾发少浑欹仄，篮舆肩齐甚稳平。

但问主人留几日，分司宾客去无程。
满庭芳 赠曹八先生
马钰（金朝）

妙玄易解，心意难善。穷究如何长便。牢捉牢擒，争奈马猿跳健。长二时中返倒，斗唆人、生情起念。当发愿，便至死来来，与他征战。饶你长分颠傻，却怎禁，坚志专专锻炼。达悟知空，自是内观不见。才方生育天地，药炉中、日月运转。常清静，圣功生，神明出现。
短歌送范彦行
李处权（宋代）

海上芳敷有瑶草，採而食之颜不老。
海中翕赩有骊珠，探而得之形木枯。
赤乌玄兔未同宿，姹女婴儿自相逐。
深存踵息通三关，升降出入无时閒。
九转七返成大还，功高行满起人寰，
凌虚一举三神山。
次韵答吴梦麒子玉才志超迈领乡荐而不寿予时在太学麒乃尊亚卿名原漳浦县人
谢廷柱（明代）

一腹便便六籍含，古今名理恣沈酣。九苞文彩鸣阳凤，五色胸肠食锦蚕。

策拟河汾还自秘，门深光范岂轻参。弱流未鼓凌风楫，蓬阙巍巍接蔚蓝。
和使君闵雨
周行己（宋代）

布谷催耕候已深，骄阳未肯化为霖。一年铃阁传斋禁，三月花时负赏心。

空谷灵湫能奋响，丛祠古木已成阴。侏儒饱死浑无计，属耳颓墙听雨音。
含珠林
舒坦（宋代）

万个松杉一颗珠，老僧心手最工夫。
冷光长在千峰顶，谁道人间夜月孤。
穹窿山
杨备（宋代）

吴郡名山第一山，翠微心在碧霄间。
林泉潇洒烟岚秀，直拟结庐终老间。
次韵和晁无咎学士相迎
苏轼（宋代）

少年独识晁新城，闭门却扫卷旆旌。
胸中自有谈天口，坐却秦军发墨守。
有子不为谋置锥，虹霓吞吐忘寒饥。
端如太史牛马走，严徐不敢连尻脽。
裴回未用疑相待，枉尺知君有家戒。
避人聊复去瀛洲，伴我真能老淮海。
梦中仇池千仞岩。
便欲揽我青霞幨。
且须还家与妇计，我本归路连西南。
老人饮酒无人佐，独看红药倾白堕。
每到平山忆醉翁，悬知他日君思我。
路傍小儿笑相逢，齐歌万事转头空。
赖有风流贤别驾，犹堪十里卷春风。
题杜甫麻鞋见天子图
钱惟善（元代）

四郊多垒未还乡，又别潼关谒凤翔。九庙君臣同避难，十年弟妹各殊方。

中兴百战洗兵甲，万里一身愁虎狼。寂寞当时穷独叟，按图怀古恨茫茫。
碣石庵戏赠湛庵主
苏轼（宋代）

保康桥上夜观灯，碣石岩前夏饮冰。
莫把山林笑朝市，老夫手里有乌藤。
早朝后寄所知
李应兰（明代）

禁钟初散紫宸朝，云际双茎露未销。身惹御香归粉署，心随红日上丹霄。

西山朔雪千林满，南国风烟万里遥。珍重故人沧海隔，玉堤何日共鸣镳。
用叶翰林韵题赵叔问燕文贵山林
程俱（宋代）

列岫轩窗五柳门，瀼西林谷渭南村。一区正欲寻幽处，指点丹青得细论。
早起至船厂督挽战舰交营
胡承珙（清代）

紞鼓连声接曙钟，西郊未别且从容。溪流夜涨潮痕在，沙路朝晴草色浓。

归兴鼋鼍殊可驾，旷怀魑魅惯相逢。饱看藏壑频遭徙，一笑虚舟任所冲。
送欧阳平仲起胡林教官
乐雷发（宋代）

快把诗书洗瘴茅，雕题墨齿尽同胞。
天涯那得随衿佩，试借升堂讲义钞。
题李次仲庵中
曹勋（宋代）

杖藜乘兴出江头，自挂青钱买小舟。
祈问仙翁餐玉法，便风一日到严州。
竹枝歌七首
杨万里（宋代）

岸旁燎火莫阑残，须念儿郎手脚寒。
更把绿荷包热饭，前头不怕上高滩。
秋花
徐骘民（清代）

湖山深处曲江头，红蓼白蘋烂漫秋。溪月汀花方对酒，凄风冷雨漫登楼。

霜鸿一一思乡信，烟水茫茫动客愁。丛菊雕残枫树老，秋深寥寂古扬州。
寄湖州故旧
释居简（宋代）

梦忆湖州旧，楼台画不如。溪从城里过，人在镜中居。

闭户防惊鹭，开窗便钓鱼。鱼沈犹有雁，弗寄一行书。
颂古五首
释慧光（宋代）

窣堵古形仪，未举已先知。
巍然存海底，影落树头辉。
昭君怨（亦名宴西园）
侯置（宋代）

晴日烘香花睡。花艳浮杯人醉。杨柳绿丝风。水溶溶。

留恋芳丛深处。懒上锦鞯归去。待得牡丹开。更同来。
游鹿苑寺
王大受（宋代）

鹫峰游屐少，我独住多时。
僧护翻经石，猿攀碍月枝。
地寒春到晚，山远梦归迟。
尚被浮名误，吾心激信处。
赠别董彦速四首 其一
谢薖（宋代）

人间底处异蘧庐，莫莫堂中岂定居。我尚滞留君去速，荒园三亩梦归欤。
醉醒一首
刘克庄（宋代）

醉梦发于真性，醒狂或者矫情。
左相饮如川吸，龙图笑比河清。
陪冯使君游六首。游灵泉院
贯休（唐代）

珂珮喧喧满路岐，乱泉声里扣禅扉。对花语合希夷境，

坐石苔黏黼黻衣。鸟啄古杉云冉冉，风吹清磬露霏霏。

惠岩亦有孤峰在，只恋繙经未得归。
园中作
陆游（宋代）

病侵衰境频须药，日漏寒云旋作晴。
幽鸟唤回残枕梦，蛮童扶下野堂行。
书生本自安穷处，丰岁何妨乐太平。
新买西村两黄犊，闲招邻曲议春耕。
酒泉子·禊饮连宵
王寂（南北朝）

禊饮连宵。帘卷晓风香鸭喷，儿孙罗拜捧金荷。沸笙歌。赤霜袍孙髻嵯峨。名在仙班应不老，人间岁月尽飞梭。柰君和。
答何中丞伯寿
庞谦孺（宋代）

三开皇舆驻武林，宫前新柳渐成阴。
西湖风月愁难度，艮后岳峰峦梦枉寻。
老马惊思归汴路，寒江吼激破胡心。
白蘋洲上怀乡久，夜夜啼鹕卧未深。
金缕曲 其二 甲申客路闻鹃
刘将孙（宋代）

雨萧萧、春寒欲暮。杜鹃声转□□。东风与汝何恩怨，强管人间去住。

行且去。漫憔悴十年，愁得身成树。青青故宇。看浩荡灵修，徘徊落日，不乐复何故。

曾听处。少日京华行路。青灯梦断无语。风林飒飒鸡声乱，摇落壮心如土。

今又古。任啼到天明，清血流红雨。人生几许。且赢得刘郎，看花眼惯，懒复赋前度。
贺湖州太守刘右司
释居简（宋代）

辅郡殊非列郡同，楼居阔著水晶宫。胆尝故垒烟尘外，心在清流湛染中。

看不足山归赋咏，发无馀蕴到鸿濛。华阳壁记多名辈，先为苏家述长公。
奉酬崔员外副使携琴宿使院见示
李益（唐代）

忽闻此夜携琴宿，遂叹常时尘吏喧。庭木已衰空月亮，

城砧自急对霜繁。犹持副节留军府，未荐高词直掖垣。

谁问南飞长绕树，官微同在谢公门。
累夜读开经总要慨然思陈叔易寄予嵩阳读水经
晁说之（宋代）

蝶笑峰须飞有声，梅嫌柳眼众有青。
今朝消息君知否，荒塞寒灯读武经。
题道旁孤魂祠
郑孝胥（清代）

山重水复野萦回，云翳风昏昼不开。路出荒祠须一哭，迷魂自好莫归来。
玉井水
谢翱（宋代）

玉华翳日神封井，液泠秋根洗云影。年年天女下来观，露湿风云太华顶。

冰枝脱叶坠欲舞，青鸟伺枝忽衔去。夜深井气白吐虹，井中龙子如守宫。

凡人不敢饮此水，往往梦寐游其中。
春寒
杨万里（宋代）

阵阵风寒树树斜，不容老子出檐牙。
绣帘半卷门偏启，深倚胡床远看花。
岫禅师南溪兰若
喻凫（唐代）

锡影配瓶光，孤溪照草堂。水悬青石磴，钟动白云床。

树色含残雨，河流带夕阳。唯应无月夜，瞑目见他方。
无准和尚赞
释智朋（宋代）

奋身铁色，飞崖倒戈，欠蹄少角。得聩翁之聪而震忽雷，乘云巢之云而撒巨雹。

远若可亲，迩而愈邈。拈死柴头，煨文武火，而起龙宫之烈焰。

以广长舌，谈真圣谛，而被天子之恩渥。或谓为密庵破庵，跳篱蓦墉之克家。

岂知是脩水黄梅，寒霜冷燄之超卓者也。
君子偕老
佚名（先秦）

君子偕老，副笄六珈。委委佗佗，如山如河，象服是宜。子之不淑，云如之何？
玼兮玼兮，其之翟也。鬒发如云，不屑髢也；玉之瑱也，象之揥也，扬且之皙也。胡然而天也？胡然而帝也？
瑳兮瑳兮，其之展也。蒙彼绉絺，是绁袢也。子之清扬，扬且之颜也。展如之人兮，邦之媛也！
游仙曲
沈天孙（明代）

清溪白石出胡麻，香暖瑶池九影花。
见说玄都无甲子，春光常住阿环家。
题张子正观察溪风亭
蔡向（宋代）

雅致园林景特奇，彩亭斜跨水沦漪。
影摇碎日浮霜簟，声触危栏倚钓丝。
岸帻不妨横醉榻，萦眉时复度新词。
溪山风月年年好，长与高人啸咏期。
范参政自建康得资政宫祠六诗寄呈
赵蕃（宋代）

一再将书托置邮，渺然殊未亦湛浮。
平生愿识才能见，别去于今岁又周。
酴醾初发
杨万里（宋代）

一春长是怨春迟，过却春光摠不知。
已负海棠桃李了，再三莫更负酴醾。
谢监丞子长雪中四绝
喻良能（宋代）

万玉妃来遣目迷，缟裙练帨颤鸾篦。
令人却忆桐川路，粉蘂垂垂照玉谿。
陪丞相游石子涧
黄庶（宋代）

宾吏亲携涧底行，潺湲风递似相迎。
只应山鬼知公意，乞雨新相瀑布声。
涧下禽鱼识上台，听泉履迹遍苍苔。
岩边不欲踟蹰久，只恐商王梦远来。
玉树曲
王毂（唐代）

陈宫内宴明朝日，玉树新妆逞娇逸。三阁霞明天上开，

灵鼍振擂神仙出。天花数朵风吹绽，对舞轻盈瑞香散。

金管红弦旖旎随，霓旌玉佩参差转。璧月夜满楼风轻，

莲舌泠泠词调新。当行狎客尽持禄，直谏犯颜无一人。

歌舞未终乐未阕，晋王剑上粘腥血。君臣犹在醉乡中，

一面已无陈日月。圣唐御宇三百祀，濮上桑间宜禁止。

请停此曲归正声，愿将雅乐调元气。
赠闻人子进
曹勋（宋代）

丹地清江若有期，卜居仍俯小涟漪。
颇怜松竹无多地，只顿琴书已近篱。
久雨不妨田要润，暂凉真与病相宜。
何当去此炎歊酷，日待风高脱叶时。
同友人新陂庄少憩
邓深（宋代）

家家轣辘络丝声，竹杖芒鞋取次行。村笛牧羊烟欲暝，农歌秧稻雨初晴。

随瓶沽得酒堪醉，就野挑来菜可羹。此是田家真况味，吾曹借取片时清。
松
徐夤（唐代）

涧底青松不染尘，未逢良匠竞谁分。龙盘劲节岩前见，

鹤唳翠梢天上闻。大厦可营谁择木，女萝相附欲凌云。

皇王自有增封日，修竹徒劳号此君。
寄题林景思雪巢六言三首
范成大（宋代）

何处温泉火井，谁家熊席狐裘。
堂燕几番炎热，冰蚕一茧绸缪。
春日江居寓怀
薛能（唐代）

归兴乍离边，兰桡复锦川。斫春槎枿树，消雪土膏田。

岸暖寻新菜，舟寒著旧绵。临邛若个是，欲向酒家眠。
同沈守劝农十首
陈造（宋代）

门横石濑漱潺湲，两两人家柳映门。
花影滟红山影碧，客行疑到武陵原。
谒普德崇德勤济三祠
程公许（宋代）

冠建芙蓉佩缀琼，水觉馥袂谒灵君。
支分一道岷山雪，鼎恃三宫玉壘云。
露积大田双象鼻，骏奔全蜀万羊群。
百年征调何当息，乞与乾坤净战氛。
闻盱眙北使信感事再次韵
陈造（宋代）

猰犬妖狐合故栖，丞关底限一丸泥。
幄中已办吞青海，甲外宁惟馘白题。
犁老上庭烦指顾，笞中行背问颠迷。
提封旧物渠须计，一候鞮汗更向西。
渔父 赞船子和尚二首
张雨（元代）

此物由来不可名。丝纶收去水波平。长抱膝，可怜生。

谁共蓑衣卧月明。
春日忆故园游好
李寅熙（清代）

轣辘轮蹄久倦游，啖名无益合归休。劳生行役鱼赪尾，小技文章豕白头。

南郭有竽仍寄食，北平无命到封侯。烟波一勺鸳湖水，有约终当买钓舟。
怀邬大昕
吴高（明代）

虎头门外浪如雷，来往舟航几度摧。竭力劳心开鹿步，先生真抱济世才。
祗答相国庞公将至并部马上垂寄
宋祁（宋代）

大旆前驱拂晋云，寒天迎望静无氛。
幄中旧借留侯筯，麾下今分邓禹军。
驰属橐鞬随指顾，卖残刀剑事耕耘。
据鞍抒思真馀力，又占风骚第一勋。
十六日题紫极宫钟阜轩
黄履（宋代）

十里龙盘走势来，此轩清对此山开。日华先觌东方出，春令长山北斗回。

地压灵鳌为胜境，城迁巧冶作瑶台。何年隐几成余志，世味于今已似灰。
诗一首
张载（魏晋）

昌谷五月稻，平田垂青玑。
遥峦相压叠，颓绿互蔽芾。
竹香满凄寂，粉节涂生卉。
攒虫锼古柳，芳径生红纬。
莺唱子夜歌，瀑悬楚被翡。
昭华寒不粟，贵嫔暑无疿。
桂蕊女几簪，蕙花神娥扉。
碧锦帖花柽，香衾事残贵。
霞巘殷嵯峨，烟岚互叆叇。
辟月舒窈斗，元云为仿佛。
{上雨下矜}{上雨下昕}宛虹带，天空繁星衣。
古桧拿屭贔，水华融觱沸。
销声永薖轴，栖隐耽岑蔚。
请事鸿宝元，至澹味无叶。
悲歌激流风，逸响迥秋气。
出山相赞
释梵琮（宋代）

上无片瓦下无锥，一个穷身只自知。
从此入流随所住，手中携个活鱼儿。
题冲弟诗卷
晁说之（宋代）

阿冲五字来，江山千里余。
能尔丽金碧，定是勤诗书。
文章与神明，动作本自俱。
古人既云已，令公有规模，
五世以文称，故家谁复如。
无题
章甫（宋代）

碁局机心在，诗篇习气余。
去来旋磨螘，生死蠹书鱼。
阅世双蓬鬓，还山一草庐。
苦无食衣计，不是故踌躇。
六祖传付偈颂 其三 五祖
黄裳（宋代）

形生收摄出尘笼，一颗圆光色与空。槽厂有人来作祖，自然吟入太无中。
感皇恩
程大昌（宋代）

措大做生朝，无他珍异。填个曲儿为鼓吹。古来龙马，曾献河图真数。羲黄缘得此，齐元气。

我向如今，职名升赐。地在天宫正东序。当初真本，到此或容披觑。这回错综处，堪详叙。
四禽图 其三
李东阳（明代）

金堤柳色黄于酒，枝上黄鹂娇胜柳。歌声宛转色娉婷，种种春光无不有。

春来何迟去何速，回首红颜忆骑竹。急须携酒听黄鹂，莫待杨花眯人目。
句 其十一
吴沆（宋代）

万井火熬波里雪，十州雷送雨前春。
捉月台
吴芾（宋代）

谪仙捉月古今传，我访遗踪似未然。
山下浊流长混混，夜深安得水中天。
和呈寇相公见赠
魏野（宋代）

深严相府绝纤埃，宴会寻常召不才。
孙合有歌凝翠黛，召棠无讼锁青苔。
凤池即看三回入，蜗舍曾蒙数度来。
仍赐雅章惭继和，朱门将献又徘徊。
送德上人之归宗
释德洪（宋代）

湓江万朵真蓝泼，寒空翔舞狂如活。白龙擘开苍翠飞，烂银鳞如千寻发。

舂岩触石声震山，金石谼洞奏深壑。野风吹断蒙山云，松端彷佛遗楼阁。

中有道人如婴儿，颓然一身无所为。而今妙誉走天下，衲子向风争奔驰。

自嗟匏系天一角，睫交去梦渺难追。何时再拜觐珠玉，激昂吐我胸中奇。

上人今向山中去，明年应到云生处。紫霄峰下如相逢，持我此诗烦寄语。
新秋
元稹（唐代）

旦暮已凄凉，离人远思忙。夏衣临晓薄，秋影入檐长。

前事风随扇，归心燕在梁。殷勤寄牛女，河汉正相望。
七月二十一日午睡梦泛江风涛甚壮觉而有赋
陆游（宋代）

梦中不记适何邦，风饱蒲颿入大江。
久矣眼中无此快，蹴天雪浪溅船窗。
和汪正夫梅
郑獬（宋代）

丽赋多传楚客才，新诗还自楚江来。
雪痕未涨龙池水，风信先飞庾岭梅。
雉兔者
苏拯（唐代）

所猎一何酷，终年耗林麓。飞走如未空，贪残岂知足。

尝闻猎书史，可以鉴荣辱。尝闻猎贤良，可以霸邦国。

如何纵网罗，空成肥骨肉。和济俱不闻，曷所禳颠覆。

谁能为扣天地炉，铸此伤生其可乎！
观农人犁水田
常纪（清代）

一犁秋雨北风寒，蓑笠萦烟湿不乾。但愿三冬田水足，敢将筋力暂求安。
赠圆明上人（圆公，佛顶之最）
李德裕（唐代）

远公说易长松下，龙树双经海藏中。

今日导师闻佛慧，始知前路化成空。
白马寺诗
李廌（宋代）

湠漫汉江皋，迤逦楚山岫。
衡门掩半麓，飞甍耸层构。
高林敞华榱，双泉逼瑶甃。
龟鱼水中坻，牛马饮残溜。
我卜关外居，此计春可就。
参差菱荇香，猗傩参术秀。
行吟池上篇，来倒壶中酎。
偈颂七十六首
释师范（宋代）

指月与话月，檐雪共填井。
玩月与捧月，未免弄光影。
月聻仿佛似盐官扇子，元来始是云门胡饼。
句
余子畏（宋代）

若知瓦砾乐成道，便觉珠玑不属君。
溪上赏芙蓉
曹绛（宋代）

娇红腻绿暖上春，步绕清溪锦帐新。
花意不须羞白发，五朝得见太平人。
寄孙元忠 其二十五
孔平仲（宋代）

秋水才深四五尺，风灯照夜欲三更。千崖无人万壑静，新月犹三双杵鸣。

衰颜动觅藜床坐，仰看明星当空大。请君一来开我愁，南浮早鼓萧湘柂。
潭畔芙蓉
浣花女（宋代）

芙蓉花发满江红，尽道芙蓉胜妾容。
昨日妾从堤上过，如何人不看芙蓉。
同诸公秋日游昆明池思古
储光羲（唐代）

仆人理车骑，西出金光逵。苍苍白帝郊，我将游灵池。

太阴连晦白，雨与天根违。凄风披田原，横污益山陂。

农畯尽颠沛，顾望稼穑悲。皇灵恻群甿，神政张天维。

坤纪戮屏翳，元纲扶逶迤。回塘清沧流，大曜悬金晖。

秋色浮浑沌，清光随涟漪。豫章尽莓苔，柳杞成枯枝。

骤闻汉天子，征彼西南夷。伐棘开洪渊，秉旄训我师。

震云灵鼍鼓，照水蛟龙旂。锐士千万人，猛气如熊罴。

刑罚一以正，干戈自有仪。坐作河汉倾，进退楼船飞。

羽发鸿雁落，桧动芙蓉披。峨峨三云宫，肃肃振旅归。

恶德忽小丑，器用穷地赀。上兵贵伐谋，此道不能为。

吁哉蒸人苦，始曰征伐非。穆穆轩辕朝，耀德守方陲。

君臣日安闲，远近无怨思。石鲸既蹭蹬，女牛亦流离。

猵獭游渚隅，葭芦生漘湄。坎埳四十里，填游今已微。

江伯方翱翔，天吴亟往来。桑榆惨无色，伫立暮霏霏。

老幼樵木还，宾从回鞿羁。帝梦鲜鱼索，明月当报时。
荣归观莲戏成
韩琦（宋代）

风捲莲香不断头，田田荷影动清流。红包密障鱼鹰坐，绿盖低容水马游。

时折嫩梢供玉箸，更裁圆叶代金瓯。何如满舰倾醇酎，醉向花前打拍浮。
秋夜
洪咨夔（宋代）

一日一番雨，三更三昧凉。
桐边青弄影，荷底静留香。
俗物刺人眼，世情冰我肠。
关山何处笛，落月照胡床。
春日行
顾璘（明代）

汉家三十六离宫，桃花树树摇春风。
武皇当年正好武，天马七尺如飞龙。
清晨蹋踘过新市，薄暮鸣鞘入禁中。
中人尽戴鵕鸃冠，猛士半坐黄金鞍。
弯弓向云仰射雁，一发两禽皆道难。
大官赐酒砗磲瓯，一春击尽千肥牛。
撞钟伐鼓献奇舞，灯前变幻鱼龙浮。
宫门沉沉金钥收，明月挂在城西楼，东方渐高复来游。
题钱玉潭竹林七贤图
刘致（元代）

门巷寡辙迹，静对溪南竹。溪水净堪染，竹色与分绿。

有时澹相净，襟抱如莹玉。安得万苍筤，遮植青溪曲。

岂无嵇阮辈，遁世尊往躅。浩歌日酣燕，达生亦云足。
两生
姜特立（宋代）

齐鲁云何两大臣，初无名字挂朝绅。
若将出处评高致，更是夔龙以上人。
寄晤冲晦
释契嵩（宋代）

年老相看眼倍青，念君诗思苦劳形。人间更有无穷感，好把禅关护性灵。
牡丹和韵二首 其二
卫宗武（宋代）

似盘还似囷，尊号擅芳名。洛土分来种，景星流作英。

纷敷为绝色，向背若含情。别久喜相对，开尊话旧盟。
君子行
陆机（魏晋）

天道夷且简。人道险而难。
休咎相乘蹑。翻覆若波澜。
去疾苦不远。疑似实生患。
近火固宜热。履冰岂恶寒。
掇蜂灭天道。拾尘惑孔颜。
逐臣尚何有。弃友焉足叹。
福钟恒有兆。祸集非无端。
天损未易辞。人益犹可欢。
朗鉴岂远假。取之在倾冠。
近情苦自信。君子防未然。
咏桂呈张贰车
刘黻（宋代）

昨夜秋风吹作花，异香早已满天涯。蓬莱深处两三树，风月分来第一家。

绰约道妆如侍案，婆娑醉影欲乘槎。广寒莫遣痴蟆食，留取芬芳与世誇。
留通商馆数日
邓深（宋代）

商馆非闲地，闲人偶在旁。
无端声利役，有许去来忙。
受雨芭蕉响，怀风{禾罢}稏香。
江郊秋易盛，早献十分凉。
圜丘　肇祀也 其一
王慎中（明代）

天阊直夜启，大辂下嶕峣。繁星灿芝盖，剑佩一何炤。

前旌龙虎会，后御鸾凤交。城人渊伐鼓，砰鍧殷镛鼗。

珠黄熉紫幄，玉英流长旓。玄冥承灵跸，百祇欣来朝。

川后供明水，壁垒司庭燎。圜坛槩上当，泰乙光招摇。

百辟会有绎，芾舄萃门皋。穆穆天子德，钦钦肇明郊。

礼成百代始，律动三辰昭。云亭陋前观，虞柴兹晨绍。
和钱博士先生除夕感怀韵
王绂（明代）

京华住久客囊殚，对影萧然守岁阑。酒浸屠苏怜独饮，盘堆苜蓿共谁飧。

家山梦在相思切，心事逢人欲说难。年复一年多白发，驻颜何处觅金丹。
问卜
崔涂（唐代）

承家望一名，几欲问君平。自小非无志，何年即有成。

岂能长失路，争忍学归耕。不拟逢昭代，悠悠过此生。
君山饭僧荐考妣元述示诗次其韵
葛胜仲（宋代）

负郭檐楹古道场，山形连接楚人黄。千寻宝刹留幡影，万里沧波对练光。

问膳香兰无复日，沾襟青血自成行。才收英器还遵路，三昧高僧笑我忙。
宫词（一作王建诗，又作花蕊夫人诗）
李玉箫（唐代）

鸳鸯瓦上瞥然声，昼寝宫娥梦里惊。

元是我王金弹子，海棠花下打流莺。
木兰花慢 寿陈介轩
张伯淳（宋代）

问家传旧物，有清节，与高风。任野色充庭，俗尘扫迹，谈笑从容。生涯但随分足，比孟尝、襟度只差穷。曾是贞元朝士，本来湖海元龙。旦评。推分许轩翁。万□一词同。喜渐近稀年，从教发白，目炯双瞳。蟾钩又还乍吐，对荷香、莫放酒尊空。砌下芝兰竟爽，年年家庆图中。
挂席过南浦
郭之奇（明代）

水力惟风竞，高帆出晓阴。西山飞鸟过，南浦落花深。

雾重千林影，舟轻万里心。会看龙跃处，直向剑江寻。
寄泐季潭
王泽（明代）

宝树香云合，龙池绿水新。凉多今夏雨，僧少去年人。

一骑留京国，双鸿入塞尘。西天几万里，沙草阔无垠。
和章质夫成都运司园亭诗·潺玉亭
吴师孟（宋代）

至人泉石心，俚耳便丝竹。
酾渠逗清泠，朝夕淙寒玉。
试听自然声，不减云璈曲。
却返倒闻机，五音常自足。
丁酉除夕
陆游（宋代）

浮生过五十，光景如飞鸿;寒暑俛仰间，四序忽已终。
殊方感漂泊，晚境嗟龙锺。
桃符舆爆竹，嬾复随儿童。
不寐非守岁，燕坐夜过中。
气定神自凝，海日何曈曨。
岂惟三彭逃，坐觉六人空。
徂年勿惆怅，阅事方无穷。
送人
王建（唐代）

河亭收酒器，语尽各西东。回首不相见，行车秋雨中。
季子庙
史隽之（宋代）

千载江滨季子宫，联镳款谒骤西风。清名长逐秋潮壮，遗迹应随夕照空。

管领物华输酒圣，平章古意属诗翁。想君岸帻风尘表，笑我埋头雁鹜中。
试笔
施敬（明代）

试笔山窗竹影凉，闲临小字换鹅章。
定巢燕子时飞过，带得残花落纸香。
七夕马逸已而获之
李流谦（宋代）

门外喧呼惊失马，天边未暇问牵牛。
报恩不作雀衔玉，快意遂为鹰脱韛。
他日疬帷吾已许，暮年绳勒汝应羞。
故知多忆横门道，定厌青丝久络头。
颂古十六首
释心月（宋代）

一竿丝线两金鱼，不犯清波意自殊。
斜拽蓑衣遮盖后，空余明月满江湖。
王正卿何道夫和嘉字韵诗至数十道夫赠予数篇
李流谦（宋代）

清言元论极边涯，南渡风流继永嘉。
中散一生慵作吏，渊明无日不思家。
悠悠官路降胸臆，苒苒年光侮鬓华。
人说乱蛙胜鼓吹，欲将藜杖比高牙。
雪中忆隐直
刘攽（宋代）

北风吹朔雪，遥想度关西。覆阁眼初熟，登楼望独迷。

巧妆梅意密，偏压柳条低。竟日思君饮，空怜骏马蹄。
山僧吟赠青眉道人
白衣保（清代）

夕阳落幽涧，风泉鸣疏林。泉声泻涧影，不乱山僧心。

山僧久面壁，坐处寒云深。哀猿与孤鹤，相伴山僧吟。
龙门滩闻鹧鸪
彭一楷（清代）

世路曲如此，中流石复多。鸟言行不得，人在险中过。

树色笼深雾，山根沸乱波。扁舟归兴切，未许问烟萝。
十二月十八夜大雪注莲经罢有僧来劝归庐山僧去作此
释德洪（宋代）

烟凝生怕席帘开，快煖偏宜榾柮柴。夜久饥鼯嗅空案，梦惊斗柮堕层崖。

优昙花偈馀残纸，薝卜杯香自满斋。折脚铛安莫嫌稳，地偏人懒遂幽怀。
路西田舍示虞孙小诗二十四首 其七
李之仪（宋代）

一生着得几䩫屐，一饱消得几多粮。怕雨望晴心不歇，白头搔尽眼望羊。
赠吾世衍
顾逢（宋代）

士友多交接，惟君有敬心。
少年精古篆，诸老喜新吟。
箫品神仙曲，琴弹山水音。
无人知此乐，只有竹房深。
江村风雨图
王万钟（金朝）

秋风槭槭澹林晖，烟霭昏昏失翠微。一段莼鲈江上兴，蓬窗岑寂梦魂飞。
洞山十咏 其四 双龙洞
金履祥（宋代）

天镵鬼凿匪人间，涌雪轰雷震地寒。石上双龙盖形似，更深须有老龙蟠。
送马君采赴忠定书院教谕 其一
徐瑞（宋代）

吾乡湾头有明月，照映空山草木寒。颇怪近来光采变，乃知珠徙上馀干。
庭梅迟开诗以志慨
程简（清代）

开遍南枝又北枝，小庭蓓蕾未逢时。严寒剥后冰心固，翠羽飞逢芳信迟。

岂为十年高不字，剧怜终岁苦相思。主人事事居人后，因使幽花亦缓期。
和子静先生韵答见梅兄希贤侄 其二
唐桂芳（明代）

分明李杜虽同世，见面何如直见心。稍稍诗存赋比兴，寥寥人有去来今。

一身万里长为客，二句三年费苦吟。雨后江村沙路稳，何时骑马定相寻。
句 其四
方丰之（宋代）

魂梦无金印，生涯有瓦盆。
次程斗山村居韵 其六
杨公远（宋代）

茅结两间月，白云分半间。利名俱拚舍，云月共清閒。

来辙元无俗，论交赖有山。谢渠梁上燕，社后又飞还。
暮春有感次杨均升韵
方用中（明代）

落花千点舞斜晖，春色年年一度归。世事消除尘梦短，故交零落晓星稀。

山中麋鹿寻盟去，天上鹓鸾簉羽飞。自信人间有穷达，不须惆怅更沾衣。
逍遥游山归见示唱和诗轴口占和之
释德洪（宋代）

游遍名山过水西，夜谈奇语尽横机。君如槛鹿犹思奋，我似栖横已倦飞。

闻道老禅能眷旧，更烦诸衲借馀辉。欲知胜践多佳思，怀得新诗满袖归。
李太傅挽词三首 其三
刘敞（宋代）

识理未曾误，疾邪惟过深。岂忘事反覆，不忍俗浮沈。

去国尚回顾，埋名方自今。异时山水意，恻恻吊鸣琴。
和曾涤生侍郎会合诗
罗泽南（清代）

人生如荷露，聚散无常期。矧当争战后，死生不可知。

寇盗起粤管，蚩尤扬天旗。承平二百载，文武争恬嬉。

以此长驱入，天下喧鼓鼙。江汉吼鼋鼍，金陵窟狐狸。

谁敢撄其锋，卵翼我黔黎。天子诏令下，侍郎起南维。

水师驶凫鹢，陆师飞熊罴。旧交入帷幕，经济酬所知。

老筠与腐公，朝夕参军机。军旅我未学，末座聊追随。

忆昔癸丑夏，妖氛逼江西。老筠偕我出，往助岷公威。

贼闻胆已落，一战旋解围。筠车汉水回，我马吉水归。

共知才不逮，誓各隐衡嶷。待郎何慇勤，葑菲不我遗。

更得塔将军，拔之由偏裨。忠勇冠三军，士气随转移。

甲寅六月初，旌旗下湘矶。洞庭倒巨浪，大江燃灵犀。

岩岩半壁山，滔滔富池湄。长江沈铁锁，荆楚复藩篱。

射蛟浔阳江，王师欲东之。胡为江水沸，长鬣鼓鲸鲵。

封姨吐鬼火，坚城顿雄师。物论遂纷纷，尤吹腐公疵。

成败以论人，西施亦可媸。蕲黄何迢迢，锁钥者阿谁。

贼旌复西指，鄂渚填积尸。东道广与饶，浙闽路嵚巇。

贼又捣其虚，多方令我疲。侍郎曰否否，祸者福之基。

丈夫誓许国，艰险复何辞。旌节驻匡庐，楼船修彭蠡。

塔公拟西征，我兵靖东陲。堂堂数路出，不自惜奔驰。

调度虽有方，未免伤睽违。老筠知其故，翻然出书帏。

欲纡侍郎忧，用慰腐公思。我方战信水，不得晤须眉。

斯人既未死，世事尚可为。嗟哉贼势猖，六年已于兹。

长江几千里，嗷嗷鸿雁飞。吴人或越奔，南人复北栖。

父子不相见，妻孥长别离。何时清寰宇，大旱慰云霓。

普天儿女子，共作会合诗。
梅魂
林坦（明代）

曾忆寻芳度石桥，满怀幽思雪飘飘。西湖鹤吊春如梦，东阁诗成恨未消。

疏影萧条和落月，空香缥缈逐寒飙。罗浮酒醒人何处，玉笛声寒夜色遥。
大喇嘛寺歌
马维翰（清代）

我无摩泥照浊水，偶参上乘心清凉。惠师罗什亦已化，今之行脚惟衣粮。

西炉自昔西番地，旧无枝屋皆碉房。不生草树山壁立，茫茫沙碛无稻粱。

恭惟先皇赫威命，版图始入开封疆。至今万里乌斯藏，亦来重译瞻冠裳。

奈仍夙昔锢不解，俱言此类生空桑。空诸所有有彼法，如何佛寺犹雕梁。

缭以垣墙一百丈，甃以文石周四方。横窗侧闼面面辟，幡竿略绰当门张。

其上层楼纻金碧，下画神鬼东西厢。寺僧少长凡几众，不语前立纷成行。

偏袒右肩事膜拜，双瞳转仄黝有光。宰生割剥了不怖，呼号其侧神扬扬。

六时梵呗若功课，渴饮酪乳饥牛羊。宵分聚徒大合乐，互吹骨角声低昂。

即论释典尚清净，此宁有意登慈航。或云流传术颇异，播弄造化如寻常。

安禅毒龙致时雨，诵咒青女停飞霜。此岂实具定慧力，竟能诡术回穹苍。

咄尔世人迷不悟，福田利益萦中肠。乾坤高厚妙运用，岂待尺寸量短长。

圣人深意在柔远，顺育万类通要荒。因势利导牖蒙昧，欲使寒谷回春阳。

昭昭大道揭日月，异教岂足紊纪纲。矫首夷风倘一变，饮食男女真天堂。
阶州营次呈周渭臣军门
缪荃孙（清代）

营门人静大旗凉，陇右山河气莽苍。万马无声秋月皎，催诗更补菊花觞。
咏史下·王猛
陈普（宋代）

鱼水欢浓更月氐，便呵氐族使耕炊。
浮云蔽日何难见，独有操琴赵整知。
吴江舟中
张扩（宋代）

数峰雨后蔚蓝青，一水秋来镜面平。大舶鱼盐通远近，居人菱面足经营。

云头阙月为谁好，蘋末凉风时自生。老矣宦游无少味，欲寻张翰问莼羹。
满庭芳（雪登前岭。自己酉江右雪行弥月，四十七年无此乐也，今再见之）
程必（宋代）

未岁嘉平，初旬日四，雪中归自崇唐。山林湖海，一气接苍茫。踏尽玉龙千丈，更一望、龙尾天长。须臾上，高峰四顾，迤逦过前冈。

群山，如玉削，松林百万，尽傅琼霜。浑疑是天际，一鹤翱翔。人道玉皇三六，欲一叩、风力方刚。明朝好，金乌衔烛，八表散祥光。
七月二十一日重过赣滩十绝句 其十
徐鹿卿（宋代）

储潭初发未朝餐，一日经行十八滩。不似来时推不进，吟诗把酒傲惊湍。
嘲丁大全
林桂龙（宋代）

一舵中流欠把持，偏轻偏重失便宜。
孤舟不是无人渡，身作风波问阿谁。
甘泉诗
耿湋（唐代）

异井甘如醴，深仁远未涯。气寒堪破暑，源净自蠲邪。

修绠悬冰堪，新桐荫玉沙。带星凝晓露，拂雾涌秋华。

绿溢涵千仞，清泠饮万家。何能葛洪宅，终日闭烟霞。
月华山歌为梁道士作
陈鹏年（清代）

我昔看山到京口，郭璞坟前洒杯酒。扬子渡头争渡急，不使焦山落吾手。

廿年宦海吴越游，天驷之乘沙棠舟。元规障尘满天地，蓬壶那得寻丹丘。

去年长夏凡再至，停桡一上江天寺。江波㶁㶁鸣向人，手板腰围汗流渍。

深秋奉檄驰江干，快遂初衣返钓竿。黄茅雨湿鹧鸪叫，欲归不归行路难。

南冠驱迫何匆遽，遥指月华最深处。四时羁绊五六人，暂借丹房度朝暮。

丹房老子人姓梁，双瞳炯炯眉发黄。尽日低头弄柔翰，一生古貌游羲皇。

深山穷谷君合止，胡为混迹红尘里。为言咫尺即瀛洲，试看天吴移海水。

仙人自昔好楼居，我亦蒲团坐碧虚。写罢《黄庭》梦灵对，手招老鹤眼蘧庐。

月华之山山色好，俯视群山揖苍昊。儿时住此今白头，银杏手栽成合抱。

月华之山高嵯峨，三山海面浮髻螺。下瞰鱼龙等幺么，兴来赌尽山阴鹅。

屈指今年才六十，故旧儿孙且云集。好贮麟脯泛流霞，不采芝肪煮白石。

酌君酒，祝君篇，我兹与尔非少年。人生三万六千日，但得长闲不羡仙。
寄怀邓玄度时玄度亦以书见讯
张萱（明代）

凭高何事独悲吟，有美西方惠好音。客到饔飧铜是海，宅浮书画镜为林。

插萸香满发已短，落帽风微秋正深。黄菊赐歌须见报，为君朗诵一披襟。
南斋竹三绝
苏辙（宋代）

旧山修竹半尘埃，谁种南林待我来。
新笋出墙秋雨足，闭门长与护苍苔。
夜发昆山问潮馆
李龏（金朝）

云耿寒星路不明，问潮人起约三更。江风吹上一轮月，照动客船多少情。
阿鸨汤
张祜（唐代）

月照宫城红树芳，绿窗灯影在雕梁。

金舆未到长生殿，妃子偷寻阿鸨汤。
静坐偶得
金应澍（清代）

四大皆空相，心清悟昨非。尘根谁解脱，方寸可皈依。

鉴水必于止，看云胡不归。吟诗爱摩诘，随处有禅机。
古风
黄超然（宋代）

不知乃不愠，古人叹难能。
我谓直易事，学道非干名。
本无求知心，愠亦何从生。
所以茅檐下，高枕曲吾肱。
琴书坐中友，云山门外朋。
肺腑欣有得，耳目谅无憎。
顾同子扬子，白首太玄经。
桐柏崇道观
太史章（宋代）

神仟隐居尚深渺，径迂不欲与世通。
必求峭拔出林杪，俯视左右环群峰。
飞泉不测源所自，瀑注一落千丈虹。
步跻石磴旋盘折，翠荫蒙密多长松。
唐闻马练师，晋传葛仙翁。
丹灰已死不复炽，独有翰墨留遗踪。
定知华表立归鹤，谁见灵湫藏蛰龙。
白云子，信亦稀，
藐视声利如尘泥。仕途捷径非我乐，
不死之乡终欲归。玉霄峰前烟扑扑，
金庭宫外云霏霏。哀猿啸断月不古，
桃杏得春还满枝。风驭寥寥何处在，
孤坟棺殮只空衣。
六经
倪龙辅（宋代）

四十馀万字，字字寓经纶。
其用通天下，何尝语世人。
壁藏终有汉，灰冷亦无秦。
永永扶三极，难穷此道神。
偈颂一百六十九首 其五十九
释智朋（宋代）

天得中，星辰罗。地得中，阴阳和。衲僧得中，罢却干戈。

随寒逐暑，徒自波波。一夏九十日，今日是中夏，诸人未举先和。

因甚问著如何是汝心，却又不会，拄杖子到此，也不得无过。

是汝诸人，还知痛痒么。
修石山
方回（元代）

土山未甚正，有石亦颇欹。
方矩一再度，夙具锸与箕。
晨兴命工徒，将一大治之。
扫砾斫枯卉，拥泥护芳荑。
春雷已惊蛰，犹以寒自疑。
蚯蚓缩未动，虾蟆僵如痴。
此役彼不安，慈悯其忍为。
复有蜈松蝎，壤发难迅驰。
仆夫听使去，梃杵肯遽施。
至所谓蛇者，众怒争剪夷。
赤练稍宛转，碎首忽若糜。
人迹不至处，掷出园外篱。
天地主生育，乳孕无穷期。
何土草不茂，何水鱼不滋。
毒堇及淫蜮，赋物曷至兹。
峥嵘不能亩，蜗蚁千万斯。
凶恶如此辈，均受亭毒私。
理有不可晓，颜跖同世时。
閒居理花蕊，娱心聊自怡。
小小事兴作，虫豸关安危。
何况大骚动，疮痏良可知。
诛恶亦一快，感慨因成诗。
寄题徐仲晦须友堂二首 其一
刘克庄（宋代）

病翁岁晚朋从绝，细读高文面发惭。士贵切磋宁独学，僧虽苦硬有同参。

名堂盖取伦之五，开径那无益者三。见说户庭来不拒，傥分半席待樗庵。
和万舍人折赠蜡梅韵
虞俦（宋代）

蜡缀枝头春来回，缃罗休用剪刀裁。
直须浮蚁相携去，应有游蜂错认来。
晕紫檀心真似假，娇黄妆额自能媒。
年来世味浑如此，嚼蕊吹香一笑开。
寄谷老
胡仲弓（宋代）

抖擞征衣着，京尘点涴深。
羡君有丘壑，愧我未山林。
卜隐中年事，怀人静夜心。
何时遂归兴，杯酒共清吟。
登宛陵条风楼寄窦常侍
罗隐（唐代）

乱罹时节懒登临，试借条风半日吟。只有远山含暖律，

不知高阁动归心。溪喧晚棹千声浪，云护寒郊数丈阴。

自笑疏慵似麋鹿，也教台上费黄金。
颂古十四首
释师体（宋代）

和烟钓月是生涯，古策风高未足夸。
欸乃一声天地阔，祖师何必渡流沙。
偈颂二十二首
释妙伦（宋代）

九十日一夏，始终无缝罅。
拶到末梢头，有个好说话。
长扑梵志註九经，瞎眼波斯书八卦。
卜算子
蔡伸（宋代）

春事付莺花，曾是莺花主。醉拍春衫金缕衣，只向花间住。

密意君听取。莫逐风来去。若是真心待于飞，云里千条路。
次汉英教授示和尹少稷韵四首
汪应辰（宋代）

五车拄腹成何事，空受才名二十年。
一壑生涯长龃龉，迩来行李已三迁。
看青门画漫题二首 其二
王慎中（明代）

黄粉丹青各未施，解衣盘礴欲何为。袒跣狂呼惊急起，傍人尽道长康痴。
月蚀
朱诚泳（明代）

万里冰轮满，阴氛蓦地加。青铜微有晕，白玉渐生瑕。

望汉群心竦，量天几秒遮。凭谁操白刃，为我斩妖蟆。
别师
释成明（宋代）

劫火烧成烈焰城，煎熬无计拯众生。请师少念清凉境，此是西天第一程。
高宗祀明堂前朝享太庙二十一首 其十七 亚献用《正安》。
郊庙朝会歌辞（宋代）

威神在天，来格于诚。既载清酤，有闻无声。相予熙事，时赖宗英。

肃肃雍雍，允协思成。
锦堂春
彭琬（清代）

莫云别未三秋，见月几番圆缺。自思量有限柔肠，惹闷怀千叠。

灯花夜夜灰心，喜鹊朝朝饶舌。惟有杜鹃知我意，向枝头啼血。
说骥
刘禹锡（唐代）

伯氏佐戎于朔陲，获良马以遗予。予不知其良也，秣之稊秕，饮之污池。厩枥也，上庳而下蒸；羁络也，缀索而续韦。其易之如此。予方病且窶，求沽于肆。肆之驵亦不知其良也，评其价六十缗。将剂矣，有裴氏子赢其二以求这之，谓善价也，卒与裴氏。

裴氏所善李生，雅挟相术，于马也尤工。覩之周体，眙然视，听然笑，既而抃随之。且曰：“久矣吾之不觏于是也，是何柔心劲骨，奇精妍态，宛如锵如，晔如翔如之备邪！今夫马之德全然矣，顾其维驹藏锐于内，且秣之乖方，时用不说于常目。须其齿备而气振，则众美灼见，上可以献帝闲，次可以鬻千金。”裴也闻言竦焉。遂儆其仆，蠲其皁筐其恶，蜃其溲，催以美荐，秣以芗粒，起之居之，澡之挋之，无分阴之怠。斯以马养，养马之至分也。居无何，果以骥德闻。

客有唁予以丧宝，且讥其贸也微，予洒然曰：“始予有是马也，予常马畜之。今予易是马也，彼宝马畜之。宝与常在所遇耳。且夫昔之翘陆也，谓将蹄将齧，抵以挝策，不知其籋云耳。昔之嘘吸也，谓为疵为疠，投以药石，不知其喷玉耳。夫如是，则虽旷日历月，将至顿踣，曾何宝之有焉？由是而言，方之于士，则八十其缗也，不犹踰于五羖皮乎？”客谡而竦。予遂言曰：“马之德也，存乎形者也，可以目取，然犹为之若此。矧德蕴于心者乎？斯从古之叹，予不敢叹。”
香山观壁间诗因次其韵
吕本中（宋代）

抗志欲学仙，自恨无仙骨。去国将六年，避地欠三窟。

禅房翳翠阴，竹本可制笏。谁持大君前，指顾收回鹘。
艳歌何尝行
姚燮（清代）

双白鹄，飞翩跹。其羽皓以洁，顾影交相怜。西邻窈窕女，颜色桃李娇。

晨飔吹幕，芳情与摇。大姊为厮养卒妇，二姊嫁淮南王。

日织一绢不糊口，朱门自煌煌。青骢马，八尺高，马上公子金缕袍。

昨日相逢大道侧，衣不蔽肤面菜色。乌兔代谢，可以一日知百年。

下有黄土，上有苍天。衣裳在笥，五綵鸳鸯襦，出门升车还下车。

黄沙漠漠，太山为墟。遨游六合，洞无尘思。斟酌元化，千秋万岁如婴儿。
题云际寺
李洞（唐代）

开门风雪顶，上彻困飞禽。猿戏青冥里，人行紫阁阴。

腊泉冰下出，夜磬月中寻。尽欲居岩室，如何不住心。
山中玩物杂言十首 其三
戴表元（宋代）

野果散高林，雀鼠食之宜。设非人所残，一颗不敢窥。

宁由网罻防，亦无神物司。食道固当尔，雀鼠犹有知。
金陵杂兴二百首
苏泂（宋代）

蒌蒿登盘朝饭美，河鲀入市晚羹香。
应无白传思春草，却有东坡赋海棠。
十日早朝寒甚
陆深（明代）

寒重春犹勒，风回雪未消。旂常悬日月，殿阁迥云霄。

卿相恭寅协，君王视早朝。天颜殊有喜，胪唱飏箫韶。
次韵张安国二首
周必大（宋代）

往时渡长芦，行役甚迫束。
忽逢万人杰，大胜十年读。
升沉既日万，岁月空电速。
公乎国元龟，用舍兴替卜。
如何白玉堂，儤直不满宿。
共惟中兴主，志扫伊吾北。
宁容廊庙具，尚赋诸侯禄。
相茵朝以登，胡骑夕可逐。
斯民补疮痏，郡县宽金谷。
重将大手笔，继镂泰山玉。
病中绝句八首 其八
范成大（宋代）

晴色先从喜鹊知，斜阳一抹照天西。竹鸡何物能无赖，如许泥深更苦啼。
雪吟效禁体并去一切熟事
艾性夫（元代）

群仙碎翦明河水，须臾变换人间世。
重阴漠漠不分天，万里茫茫更无地。
回飞慢舞忽交急，清壑汙渠受平施。
虚光眩转混昼夜，终日纵横绝声气。
埋深矮屋火无功，卷入空檐风挟势。
无同那得羽相似，怪见惟惊犬群吠。
调和稚子割蜜脾，涩缩山翁鸣屐齿。
秃苍捕雀花两眼，戏客捏狮红十指。
径须醉赏腊前三，纷纷尽是明年米。
送泾州良原何鬲主簿
梅尧臣（宋代）

春风入边碛，二月沙草生。
胡马自偷牧，汉农宁废耕。
薄田刈晚谷，又饷防秋兵。
县版固当重，调轻无与程。
刘阮祠
林仰（宋代）

深树冥冥一径风，溪流应与十洲通。
仙家日月无人识，只爱桃花二月红。
送杜使君朝觐
贯休（唐代）

借寇借不得，清声彻帝聪。坐来千里泰，归去一囊空。

遗爱封疆千，扳辕草木同。路遥山不少，江静思无穷。

花舸冲烟湿，朱衣照浪红。援毫两岸晓，欹枕满旗风。

道罕将人合，心难与圣通。从兹林下客，应□代天功。
春晓
李龏（金朝）

竹西窗上月痕斜，雨歇春城叫乱蛙。睡眼未醒人在梦，断云流水隔桃花。
立秋夜听秋声
李延兴（元代）

漠漠微云生晓阴，满庭虚籁薄霜林。有声元在无声里，听到无声思转深。
减字木兰花·阿兄生日
佚名（宋代）

阿兄生日。屈指今年年五十。豆雨初晴。昨夜分明见寿星。槐黄已迫。愿言共展冲天翼。桂子飘香。看取吾家棣萼芳。
春馀遣兴
元稹（唐代）

春去日渐迟，庭空草偏长。馀英间初实，雪絮萦蛛网。

好鸟多息阴，新篁已成响。帘开斜照入，树褭游丝上。

绝迹念物闲，良时契心赏。单衣颇新绰，虚室复清敞。

置酒奉亲宾，树萱自怡养。笑倚连枝花，恭扶瑞藤杖。

步屟恣优游，望山多气象。云叶遥卷舒，风裾动萧爽。

簪缨固烦杂，江海徒浩荡。野马笼赤霄，无由负羁鞅。
雨后继成二绝
王炎（宋代）

水摇山影绿沉沉，雨打花光故恼人。
赖有海棠倾国色，嫣然一笑解留春。
抄戊辰十月近稿七首
刘克庄（宋代）

顶雪无多爬欲秃，眼花乱发捏来空。
何如自号四休叟，不要人来独乐翁。
纯白固知难讳老，大丹未必可还童。
不知后世评碑板，似李邕耶似蔡邕。
节物
释文珦（宋代）

节物苦惊人，那堪远客身。
梅心轻送腊，柳意转随春。
丛薄啼新鸟，深泉动蛰鳞。
独怜归梦短，不得面慈亲。
过石坞
汪琬（明代）

主宾无语似相忘，净扫青苔坐夕阳。乳燕飞飞蛙阁阁，楚萍谢絮满池塘。
检先大人遗集
郑世元（清代）

清气回天地，丹心在简编。平生千古意，属望后人贤。

马服深惭括，《周南》泣授迁。空嗟不能读，三祝未终篇。
有怀赵樵山元昌老友乃用前韵以寄之 其二
宋讷（明代）

吴楚江山共眺中，别来多忆宋涪翁。书无尺素传双鲤，诗有长涪寄一鸿。

沙麓短蓑南亩雨，樵山高枕北窗风。林泉滋味烟霞癖，夐与青云路不同。
忆醉
元稹（唐代）

自叹旅人行意速，每嫌杯酒缓归期。

今朝偏遇醒时别，泪落风前忆醉时。
和吴巽之石菖蒲
何基（宋代）

菖蒲绿茸茸，偏得高人怜。心清境自胜，何必幽涧边。

节老叶愈境，色定枝不妍。堂中贤主人，与汝俱萧然。

岂不与世接，自远尘俗沾。
余寺丞挽诗 其二
韩淲（宋代）

恪素安时论，谦洪陟宦涂。飞凫应缥缈，峨豸乃踟蹰。

玉水流深派，灵山拥壮图。丰碑看陇首，大隧锡龟趺。
跂罢西邑时将营山居路有二诗次其韵 其二
刘挚（宋代）

求田问舍此心劳，两处如闻胜势饶。张氏泉塍近城角，邵家林势在山腰。

倒冠来伴樊川杜，飞舄新闲叶县乔。昨日雪霜枯槁地，百般苍翠发新苗。
出广州第一宿
文天祥（宋代）

越王台下路，搔首叹萍踪。
城古都招水，山高易得风。
鼓声残雨后，塔影暮林中。
一样连营火，山同河不同。
游天柱观
李郢（唐代）

听钟到灵观，仙子喜相寻。茅洞几千载，水声寒至今。

读碑丹井上，坐石涧亭阴。清兴未云尽，烟霞生夕林。
小重山 咏徐用王斋中灵壁石
钱肃润（明代）

是处飞来又一峰。何人雕琢就？夺天工。四时风雨气空濛。

砚屏侧，疑欲起蛟龙。

蓄石傲坡翁。仇池虽有色，响难同。南州孺子乐其中。

不须拜，好友愿相从。
寄石隐
蒲寿宬（宋代）

闭门十日雨，破屋砌生苔。
此意何人会，抱琴来不来。
望仙亭晚眺
宋祁（宋代）

日晏来凭槛，要知刀笔休。
晚云山曲{左山右弗}，麤饭客稽留。
未觉清言减，犹堪大白浮。
狂歌谁击节，只是自摇头。
戏赠友人
贾岛（唐代）

一日不作诗，心源如废井。
笔砚为辘轳，吟咏作縻绠。
朝来重汲引，依旧得清冷。
书赠同怀人，词中多苦辛。
赠别若虚
释德洪（宋代）

残暑霁严威，新凉酿归思。梦惊闻松声，两鬓到万事。

中情怯离别，此别仍对子。追惟初识面，宁复讣有此。

明朝舟洞庭，惊浪银山起。醉眼失湘楚，妙语淩淮泗。

我如浮水叶，遇坎当自止。行将看荆山，归老鹿门寺。

今不欠无言，但是欠一死。淮山有奇逸，要是天下士。

若问寂音老，烦君一举似。
登岱（四首）
赵鹤（明代）

东皇祠下走灵氛，今古祈灵剩有文。
不断香灯千里至，有时钟磬四山闻。
雨声直过僧家竹，鸿影平低客路云。
却爱三人花底饮，不妨对影到斜曛。
与成季弈棋
韩淲（宋代）

明月水声湍激，凉风山气高华。棋罢不知时世，酒行无奈诗家。
读旧诗作
赵蕃（宋代）

长日胡为度，繙囊阅旧诗。
渭南虽乃祖，修水是吾师。
论自唐虞远，名繇屈宋垂。
相传均一体，所得乱他岐。
智凿空奇字，天成在达辞。
江山真末助，学问本深基。
性癖端渠似，穷工殆我欺。
谁能钓时誉，聊以慰朝饥。
诉衷情近 夏日即事
晁补之（宋代）

小园过午，便觉凉生翠柏。戎葵闲出墙红，萱草静依径绿。

还是闲年，浮瓜沈李，追凉故绕池边竹。

小筵促。忽忆杨梅正熟。卞山南畔，画舸笙歌逐。愁凝目。

使君彩笔，佳人锦字，断弦怎续。尽日栏干曲。
淡水炮城
周钟瑄（清代）

海门一步地，形势可全收。欲作图王想，来成控北谋。

台荒摧雪浪，砌冷老边秋。欲问沧桑事，麻姑尚黑头。
题张宗苍山水
弘历（清代）

画成漫置未经意，人去搜吟每系思。远之有望近不厌，匪今伊昔忽同时。
秋日行田野间即目写之
陈裴之（清代）

塍南塍北秋草黄，溪前溪后秋虫凉。野棠留艳绚春色，丛桂著虫摇古香。

薜荔墙低间修竹，时有书声出茅屋。枕流三尺眠小桥，照水间鸥白于玉。

置身如在西湖间，只愁绕郭无青山。高槐大柳老松树，缭绕屈曲成烟鬟。

长风吹凉沁诗骨，树顶苍茫一峰立。为问山从何处来，天遣奇云插空碧。
和谢雪坡太守东阡道中二首 其一
成廷圭（元代）

上相深求治，明公独爱民。三江不用武，两郡且行春。

陇麦连村好，池秧得雨频。数州飘泊者，来此避风尘。
三和
项安世（宋代）

某良士某良士，古之人古之人。
名利坐中仇敌，诗书千载交亲。
西江月·一点真阳在坎
王惟一（元代）

一点真阳在坎，移来点化离阴。这些造化义幽深。须是明心见性。妙在一尘不染，自然对境无心。可怜世上少知音。会得超凡入圣。
口号十首呈程殿撰
陈造（宋代）

郎君衮绣照鸳行，诗老时须住帝乡。
即见翘材辟新馆，预应绿野敞深堂。
和子厚弟九日登魏文振亭园七首
王之道（宋代）

疏懒常嫌束带劳，年来见客强垂条。
不知此病容医否，沥沥真珠出小槽。
伤春志感 其一
何梦桂（宋代）

陌上花飞春又归，春归人老发垂垂。离鸾一去无归路，岁岁花开上故枝。
汪见可约游青原
戴复古（宋代）

来访青原古钓矶，溪流衮衮濯龙奇。
一茶可款从僧话，数局争先对客棋。
云雨那能败吾事，山林政喜得君诗。
石头路滑篮舆小，换得扁舟在水湄。
嘲蛩
葛绍体（宋代）

浮沙篱落乱鸣蛩，永夜相寻客梦中。
尽是秋风借余力，声声却似怨秋风。
醉歌行郑二广文西斋宴集（分得“一”字）
高棅（明代）

吾爱郑夫子，妙年振英声。
读书不肯死章句，笑杀当时鲁两生。
男儿何事空饥饿，角巾啸起东山卧。
三奏《阳春》和者稀，立谈古人独知我。
知我家无二顷田，几翻相见客中怜。
开心写意不足惜，千金散尽还依然。
广文高馆归来好，挝鼓谈经日应早。
堂下诸生揖郑虔，门前食客谒平原。
倾家禄米三百斗，一岁只供沽酒钱。
西斋为余造瑶席，满堂尽是青云客。
绮席金盘苏合香，银瓶绿酒玻璃色。
昨夜东风天际来，桃花笑人历乱开。
春光如此得几日，毋多酌我何为哉？山公不解倒骑马，习
池春水空莓苔。
我歌白云兴偏逸，君起挥毫夸第一。
空名何用挂百年，剧饮唯须醉千日。
郑夫子，听我歌。
与君更进酒，但使朱颜酡。
君不见陌头杨柳色青青，飞花昨日吹满城。
又不见乐游原上咸阳道，汉阙秦陵几回好。
昔时歌吹激浮云，今日残阳映衰草。
不用悲歌空断肠，请君劝客勿停觞。
古来唯有留宾驿，到处逢人说郑庄。
朝中措
张抡（宋代）

萧萧芦叶暮寒生。雪压冻云平。密洒一篷烟火，惊鸿飞起沙汀。

收纶罢钓，空江有浪，短棹无声。便是天然图画，何须妙手丹青。
题兴元双楠
张嵲（宋代）

兴元双干名千里，字水孤根压九垓。
岂但为君丈人行，谛观直恐是云来。
折杨柳
杨文俪（明代）

昔去临岐路，柔黄缀树生。今来归故里，暗绿与楼平。

花起轻飘絮，条声巧啭莺。因看攀折处，记取别时情。
绝句
项平父（元代）

日长沙岸立，看云只念家。如何永州梦，偏爱在长沙？
张林石几为吕心文赋
黎民表（明代）

琢成山骨似方诸，隐座支颐自有馀。不遇卞和谁證玉，偶逢王令即留书。

紫藤过雨痕犹渍，碧藓经秋駮未疏。松下寻仙应有待，平泉醒酒待何如。
元日次蒲汀二首 其二
边贡（明代）

柏烟松火万家同，柳径杨堤入暖风。九陌管弦存旧俗，六朝山水见遗宫。

交亲隔舍追随里，岁序惊心感慨中。且喜瓮头浮绿蚁，不须囊底觅青铜。
臂痛六言 其二
林希逸（宋代）

虞监因书自苦，龙眠为画劳功。臂痛与渠相似，笔端愧我非工。
偈颂七十一首 其九
释了惠（宋代）

拨乱乾坤老贼精，天教化火自焚身。贼心贼行难磨灭，二月依前是仲春。
上饶道中杂咏三首 其三
李纲（宋代）

漠漠烟村一笛风，溪山都在夕阳中。遥看天色暮云碧，渐见山头野烧红。

闽岭风烟知已近，浙江书问恨难通。暝投山寺凭虚阁，隐耳犹听响暮钟。
咏史
徐九皋（唐代）

亡国秦韩代，荣身刘项年。金槌击政后，玉斗碎增前。

圣主称三杰，明离保四贤。已申黄石祭，方慕赤松仙。
允迪遣书问讯并寄示与子我唱酬佳句猥及微踪辄用庐字韵为二诗以报嘉惠 其二
沈与求（宋代）

不从吏议污丹书，恩许怀章返故庐。投老有缘知分溢，排奸无术愧才疏。

胜流踊跃闻归棹，妙语吹嘘慰索居。怀望北辕心已折，忍将时事付轩渠。
赠崇仁吴幼清逃儒入老三首 其一
萧立之（宋代）

向来百尺楼上客，此日崖前藤一枝。贺监心期人不识，越中惟有鉴湖知。
刘咸临秀才挽词
释道潜（宋代）

刘子江南英，韵胜不友俗。闭门诵诗书，户外无来躅。

昔我寄匡山，岩扉屏幽独。君闻跨蹇驴，迢迢访深谷。

忘怀去畦畛，结好比松竹。浮云事忽空，逝水难再复。

徒有箧中文，千秋成鬼录。
赠邕管察推陈仲辅
陈鹏飞（宋代）

阑干一幅鹅溪绢，中有五箴排小篆。
古字今文认未了，火剂针小俱瞑眩。
平生卷轴有膏盲，首尾年来逾错乱。
剩储药物走医门，掉头呕冷不下咽。
一落泥头千丈强，谢君欲拯非手援。
银钩小变科斗文，挂我床头星斗烂。
退之处士阳冰手，驱逐羽气车轮转。
光芒照耀肝胆醒，两眼频看泪如霰。
门前恶草锄又生，我病七年行复玩。
会须着意课儿童，日日床头诵千遍。
次韵邓志宏和吏部谢公铁字韵诗二首 其一
陈渊（宋代）

结交自惜羞馀耳，直要人情淡如水。晏婴鲍叔久已亡，嗟我欲如谁氏子。

大栟笔阵扫千人，诗成不顾俗士瞋。长歌欲夺谪仙气，短韵更逼宣城真。

尔来念我知交绝，托以不能资老拙。自笑今年锥也无，何须更觅针头铁。
为周石潭先生作八首 其五 沙潭
杨起元（明代）

沙际明月上，光彩如朝暾。良朋适不至，独立无与论。
癸酉岁徐枢密第赏雪
王彝（明代）

雄鸡日落鸣，天形咫尺悬如匏。
黑风不作黄云交，将军宴客具行庖。
酒饮马湩驼峰肴，燕姬珠帽翠垂髾。
色压秦娥河济娇，十四冰弦杂雅咬。
白翎鹊起声嗃嗃，鼓簧间以筊与邅。
居客之右我拔茅，不持寸铁势炰烋。
真官是时群走犭农，煎海簸弄相讥嘲。
灵雨一霎吹旗旓，堕地不湿俯可抄。
六出吐葩坤有爻，天与为巧谁裁绡。
万家机杼织老蛟，五彩绚烂嫌混淆。
一色拟覆天地凹，缤纷迭舞凤九苞。
回旋欲寻阿阁巢，左左右右尾相梢。
噤彼百鸟喧啾啁，何有多声春鹘旐。
砉然撇去攉然抛，振髭万骑俱鸣鞘。
空中击球众呶呶，须臾群飞食稼蝥。
扑簌绣户千亹蛸，黄芦划然间双衠。
飒瑟马厩剉茤茭，乱点水面倏而消。
清沦见底非投胶，惊凫嘎嘎或咬咬。
吴西诸峰聚叫庨，头角一变冰潭蛟。
千树玄圃迷林坳，旸春争先羯鼓敲。
我怀魁垒异斗筲，屡奋屡殄志不挠。
拔剑起舞风輶輶，昔闻真龙卧朔郊。
太师在旁如老虓，阴山狐貉僵莫跑。
手搴毡帷复其殽，功成四海亲同胞。
鸿基不阻东西崤，生物岂择地肥硗。
养不率化獠与猫，性则贪狼心怓。
撅食冻鼠甘如麃，织罽为甲蓬为嚆。
跳踉谿谷嘻呵剿，将军忠孝天所教。
幢节翳雉纛树氂，生死管乐□尸狡。
讵有犀首敢譊々，三千健儿面<幽页>顤。
有力超乘捷登瀍，驰生马驹刷且刨。
角弓在韨寒裂弰，黄牛炽火帐中炮。
行将平蔡归奏铙，勤王不独贡厥包。
我诗挑战虎旅哮，小敌簸口大敌讠巢。
呵笔作字硬语声，角声冻咽梅花梢。
暮秋杂兴七首
连文凤（宋代）

西风离别泪，点点落清笳。
曲变犹庄舄，琴亡自瓠巴。
余生空岁月，倦迹久尘沙。
顾影知何似，苍苍白露霞。
过故宜城
项安世（宋代）

我行熊绎故王都，十里南墙俯赤湖。
想见当时宁有晋，那知此赤更逃吴。
宫门自昔通城北，墓碑多年立路隅。
欲仗青烟询白鸟，背人飞去不容呼。
拨棹歌 其三十四
德诚（唐代）

终日江头理棹间，忽然失济若为还。滩急急，水潺潺，争把浮生作等闲。
题法云寺双桧
方壶居士（唐代）

谢郎双桧绿于云，昏晓浓阴色未分。

若并亳宫仙鹿迹，定知高峭不如君。
家园示弟槱
郑樵（宋代）

佻达凭豪族，疏狂自克家。
看人呼狗窦，纵我泛渔槎。
凿穴安蜂豕，穿篱避管笳。
如能痴胜黠，寒食贺骝骅。
祗奉天书六首 其一 奉香酌献用《瑞安》。
郊庙朝会歌辞（宋代）

谓天盖高，惟皇合德。倬彼灵章，图书是锡。眷命谆谆，被以遐历。

膺箓告成，虔恭钦翼。
水仙花叶如金灯而加柔泽花浅黄其干如萱草秋
张耒（宋代）

宫样鹅黄绿带垂，中州未省见仙姿。
只疑湘水绡机女，来伴清秋宋玉悲。
新柳
杨万里（宋代）

柳条百尺拂银塘，且莫深青只浅黄。
未必柳条能蘸水，水中柳影引他长。
渭阳楼闲望
郑谷（唐代）

千重二华见皇州，望尽凝岚即此楼。细雨不藏秦树色，

夕阳空照渭河流。后车宁见前车覆，今日难忘昨日忧。

扰扰尘中犹未已，可能疏傅独能休。
连日雨作顿有秋意怀感之馀得诗七首书呈教授知县 其一
赵蕃（宋代）

小雨洗清昼，幽花耀寒厅。云间返微照，风薄成细零。

蝉悽如欲收，虫咽无暂停。渠将趣寒事，我自感颓龄。
十放诗 其五 放猿
成鹫（清代）

怜尔受羁绁，逢僧解玉环。独归千嶂外，长啸一声閒。

静躁难同住，猕猴莫共山。殷勤挥手别，相望白云间。
过耒阳吊少陵墓
王世琛（清代）

欲奠孤坟撷涧蔬，西风荒草遍寒墟。行吟终傍灵均泽，痛哭空陈贾傅书。

三赋辉光东观后，万方兵革北征初。故人太慰真知己，歌罢陈陶恨有余。
汉宫春·横吹声沉
佚名（宋代）

横吹声沉，倚危楼红日，江转天斜。黄尘边火澒洞，何处吾家。胎斜怨夜，半乘风、玄露丹霞。先生笑，飞空一剑，东风犹自天涯。情知道山中好，早翠嚣含隐，瑶草新芽。青溪故人信断，梦逐飙车。乾坤星火，归来兮、煮石煎砂。回首处、幅巾蒲帐，云边独笑桃花。
送游景叔使陜西
孔武仲（宋代）

谕指严生不惮劳，为君谈笑取临洮。轺车复历秦关险，绣扆新瞻汉殿高。

直使三农归陇亩，勤将尺纸荐英豪。峰岚涧水香山路，想见春风动锦袍。